סועאד מאסי

סועאד מאסי (בערבית: سعاد ماسي, תעתיק מדויק: סעאד מאסי; בקבילית: Suɛad Masi, נולדה ב-23 באוגוסט 1972) היא זמרת, משוררת, גיטריסטית ופעילה פמיניסטית אלג'יראית המתגוררת כיום בצרפת. סועאד מאסי נולדה באלג'יר בשנת 1972 למשפחה מרובת ילדים ממוצא קבילי (אחד משבטי האמזי'עים), בת המעמד הנמוך ולמאסי שישה אחים. מאסי החלה ללמוד מוזיקה ונגינה על גיטרה בגיל צעיר. בילדותה ונעוריה, אהבה להאזין למוזיקה עממית, ובעיקר לשעבי ומוזיקת קאנטרי. בשנת 1989, בהיותה בת 17, הצטרפה מאסי ללהקת פלמנקו אלג'יראית אך כעבור זמן-מה מאסה בסגנון זה ועזבה את הלהקה. מאסי התקשתה להתקדם בקריירה המוזיקלית שלה היות שסגנונה המוזיקלי, שילוב של רוק, פופ ומוזיקת פולק אלג'ירית, לא היה פופולרי באלג'יריה באותה התקופה ובשנות ה-90 המוקדמות היא העדיפה להתמקד בלימודי הנדסה. בשנת 1992, בהיותה סטודנטית, הצטרפה מאסי ללהקת רוק-פוליטי מקומית. סגנונה המוזיקלי של הלהקה הושפע מלהקות רוק מערביות כגון לד זפלין ו-U2 ושירי הלהקה היו בעיקרי שירי מחאה פוליטיים. הלהקה זכתה להצלחה רבה באלג'יריה, חברי הלהקה הקליטו אלבום מצליח וצילמו שני וידאו קליפים שזכו להצלחה גם הם. מאסי זכתה לחשיפה תקשורתית בזכות פעילותה בלהקה אך גם משום צורתה החיצונית, שיערה הקצוץ ובגדי הגברים שלבשה דאז, מראה שלא היה מקובל בקרב הנשים באלג'ריה באותה התקופה. בשנת 1999 עזבה מאסי את הלהקה ועברה להתגורר בפריז, בירת צרפת. באותה השנה החלה בקריירת סולו, היא הוזמנה להופיע בפסטיבל "Femmes d'Algerie" (נשות אלג'יריה) שנערך בפריז וחתמה על חוזה הקלטות עם חברת ההקלטות "Island Records". מאסי שרה בעיקר בצרפתית ובניב האלג'ירי של השפה הערבית, ולה אף מספר שירים בשפה הקבילית. בתחילת דרכה כזמרת מקצועית, שיריה היו בעיקר שירים בעלי מסרים פוליטיים מרדניים ופמיניסטיים אך באלבומיה האחרונים מרבית השירים דווקא שירים אישיים העוסקים באהבה, בדידות וערכים ושולבו בהם אלמנטים של מוזיקה קבילית מסורתית. מאסי נודעה בזכות קולה העדין והלחנים המלנכוליים של שיריה. לחני שיריה מושפעים ממוזיקת פולק; מוזיקה הודית, פלמנקו, שאנסון צרפתי ומוזיקת קאנטרי. בשנת 2000, קיימה מופע משותף בפסטיבל שהתקיים בלינקולן סנטר שבניו יורק, ביחד עם הזמרת דיקלה. מאסי הוציאה שלושה אלבומים וכן אלבום הופעה, כולם זכו להצלחה רבה. בתחילה, בצרפת בלבד ומאוחר יותר במדינות נוספות מערב אירופה וגם בישראל. שיריה בשפה הערבית הפכו לפופולריים מאוד במדינות ערביות הנחשבות למתונות (במספר מדינות הוחרמו אלבומיה משום שכללו טקסטים פוליטיים), והיא זכתה לתהילה רבה בצפון אפריקה ובאלג'יריה, מולדתה, בפרט. בשנת 2003, השתמשה במאית הקולנוע הלבנונית, רנדה שהל, בשירה של מאסי, "Raoui", מאלבומה הראשון הנושא את אותו השם, בסרטה "העפיפון", אשר נחשב לסרט המוכר והמצליח ביותר של במאית זו. אלבומיה הבאים של מאסי, "Deb" ו-"Mesk Elil", זכו אף הם להצלחה רבה ומאסי קיבלה את התואר "האמנית הצפון אפריקאית המצליחה ביותר במערב". סגנונה המיוחד של מאסי משלב מספר רב של סגנונות מוזיקליים והיא זוכה לפופולריות רבה הן במערב והן במזרח. עם זאת מרבית מעריציה נמנים עם סקטור של חובבי ז'אנרים מוזיקליים מסוימים. במערב, היא זוכה לפופולריות בעיקר בקרב חובבי מוזיקת פולק או מוזיקה אוריינטלית ובמזרח שיריה נחשבים דווקא למוזיקה מערבית, היות שסגנונה שונה מהמוזיקה הערבית הקלאסית או הפופולרית. בזכות הצלחתה במדינות רבות, היא מרבה להופיע באירופה ובארצות ערב, בעיקר בצפון אפריקה. כמו כן, היא הופיעה בשנת 2007 ברמאללה שברשות הפלסטינית. מאסי הוזמנה להופיע בישראל במסגרת חגיגות "לילה לבן" שנערכו בעיר הלבנה בתל אביב ונענתה להזמנה, אך בעקבות לחץ מצד גורמים ערביים היא ביטלה את הופעתה בארץ. Raoui (2001) Deb (2003) Mesk Elil (2005) Live acoustique (2007) מדיה וקבצים בנושא סועאד מאסי בוויקישיתוף אתר האינטרנט הרשמי של סועאד מאסי סועאד מאסי, ברשת החברתית פייסבוק סועאד מאסי, ברשת החברתית אינסטגרם סועאד מאסי, סרטונים בערוץ היוטיוב סועאד מאסי, במסד הנתונים הקולנועיים IMDb (באנגלית) סועאד מאסי, באתר AllMovie (באנגלית) סועאד מאסי, במסד הנתונים הקולנועיים KinoPoisk (ברוסית) סועאד מאסי, באתר אפל מיוזיק (באנגלית) סועאד מאסי, באתר ספוטיפיי סועאד מאסי, באתר Last.fm (באנגלית) סועאד מאסי, באתר AllMusic (באנגלית) סועאד מאסי, באתר MusicBrainz (באנגלית) סועאד מאסי, באתר דיזר סועאד מאסי, באתר Yandex.Music (ברוסית) סועאד מאסי, באתר Discogs (באנגלית) סועאד מאסי, באתר Songkick (באנגלית) סועאד מאסי, באתר בילבורד (באנגלית) ארז שוויצר, צעד נוסף אל השורשים, באתר הארץ, 22 בנובמבר 2005 גיל רוביו, Souad Massi - Deb - 2003, קול הקמפוס גבע קרא עוז, מכל הבנות בעולם, באתר ynet, 29 בנובמבר 2005 יודילוביץ', מרב. "דיקלה ויאיר דלל יופיעו לראשונה בלינקולן סנטר". Ynet. נבדק ב-2018-07-30.